CELEX: 52021PC0163
Language: hu
Date: 2021-03-29
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Máltai Köztársaságnak nyújtandó ideiglenes támogatásról szóló (EU) 2020/1352 végrehajtási határozat módosításáról

EURÓPAI BIZOTTSÁG
            Brüsszel, 2021.3.29.
            COM(2021) 163 final
            2021/0086(NLE)
            Javaslat
            A TANÁCS VÉGREHAJTÁSI HATÁROZATA 
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Máltai Köztársaságnak nyújtandó ideiglenes támogatásról szóló (EU) 2020/1352 végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
                  
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. szeptember 25-én a Tanács pénzügyi támogatást hagyott jóvá Málta számára annak érdekében, hogy kiegészítse a Covid19-világjárvány hatásának, valamint a munkavállalókat és az önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
            
            
               2021. március 10-én benyújtott kérelmében Málta újabb uniós pénzügyi támogatást kért a SURE-rendelet keretében.
            
            
               A SURE-rendelet 6. cikkének (2) bekezdésével összhangban a Bizottság konzultált a máltai hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a Málta által hozott munkaerőpiaci intézkedésekhez. A megnövekedett kiadások, amelyekhez Málta további pénzügyi támogatást igényel, az (EU) 2020/1352 tanácsi végrehajtási határozatban említett következő meglévő intézkedéshez kapcsolódnak:
            
            
               a)A világjárvány okozta zavarok kezelése érdekében a Covid19-hez kapcsolódó bérpótlék bevezetése a munkavállalók és az önfoglalkoztatók számára. Az A. mellékletben felsorolt, a válság által leginkább sújtott ágazatokban dolgozó, teljes munkaidőben foglalkoztatott munkavállalók 2020 márciusa és júniusa között havi 800 EUR, a részmunkaidőben foglalkoztatottak pedig havi 500 EUR összegű bértámogatásra voltak jogosultak. A B. mellékletben felsorolt, kevésbé érintett ágazatokban a teljes munkaidőben foglalkoztatottak havi 160 EUR, a részmunkaidőben foglalkoztatottak pedig havi 100 EUR összegű bértámogatást kaphattak. 2020 júliusában felülvizsgálták a két mellékletben felsorolt ágazatok listáját. A program keretében korábban támogatott, de a kormányzati közlemény aktualizált A. vagy B. mellékletében nem szereplő ágazatokban teljes munkaidőben foglalkoztatott munkavállalók 600 EUR bérpótlékban részesültek. Az említett feltételeket tartalmazó programot 2020 végéig meghosszabbították. 2021 januárjától a bérpótlék nagysága az alapján kerül megállapításra, hogy mekkora csökkenés következett be a 2020 márciusa és októbere közötti hat hónapra bejelentett árbevételben a 2019 márciusa és októbere közötti hat hónap árbevételéhez képest. Amennyiben nem állnak rendelkezésre a héára vonatkozó adatok, a bérpótlékot a 2020-ban hatályos kritériumok alapján folyósítják. A tervek szerint a program 2021 végéig lesz hatályban. 2021 második felében a támogatás – a megállapított feltételek mellett – a szálláshely-szolgáltatási és vendéglátási tevékenységek vonatkozásában marad érvényben. Az egyéb támogatható tevékenységek esetében a támogatás mértéke a harmadik negyedévben 66 %-ra, az év utolsó negyedévében pedig 33 %-ra csökken. A program csak azon vállalkozások számára lesz elérhető, amelyek már az eredeti program keretében is jogosultak voltak a támogatásra. Az új szabályok szerint a program a munkaerő-felvételre is kiterjed (vagyis azon munkavállalók helyettesítésére, akik 2020 júniusa után önként megszüntették a munkaviszonyukat), mindaddig, amíg a foglalkoztatottak létszáma nem haladja meg a 2020. május végi eredeti szintet. Málta kérelmében a közkiadásoknak csak arra a részére igényelt támogatást, amely a folyamatosan foglalkoztatott munkavállalókhoz kapcsolódott, kizárva az újonnan felvett alkalmazottakkal összefüggő kiadásokat. 
            
            
               Málta benyújtotta a Bizottságnak a megfelelő információkat. 
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Máltának nyújtandó pénzügyi támogatásról. 
            
            
            
               •Összhang a szabályozási terület jelenlegi rendelkezéseivel
            
            
               E javaslat teljes mértékben összhangban van az alapját képező (EU) 2020/672 tanácsi rendelettel.
            
            
               E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket. 
            
            
               •Összhang az Unió egyéb szakpolitikáival
            
            
               E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A szóban forgó eszköz jogalapja az (EU) 2020/672 tanácsi rendelet.  
            
            
               •Szubszidiaritás (nem kizárólagos hatáskör esetén) 
            
            
               A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős foglalkoztatás és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
            
            
               A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez. 
            
            
               •Arányosság
            
            
               A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
            
            
               •Hatásvizsgálat
            
            
               A javaslat sürgős jellegére tekintettel nem került sor hatásvizsgálatra.
            
            
               4.KÖLTSÉGVETÉSI VONZATOK
            
            
               A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak. 
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, és
            
            
               ·lehetőségek az adósság átütemezésére.
            
            
               2021/0086 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
         
         
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Máltai Köztársaságnak nyújtandó ideiglenes támogatásról szóló (EU) 2020/1352 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Málta 2020. augusztus 7-i kérelmét követően a Tanács 2020. szeptember 25-én 243 632 000 EUR maximális összegig, 15 éves maximális átlagos futamidejű hitel formájában pénzügyi támogatást hagyott jóvá Málta számára annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló máltai nemzeti erőfeszítéseket. 
            
            
               (2)A hitel célja a Málta által elfogadott, az (EU) 2020/1352 tanácsi végrehajtási határozatban
                  2
                említett csökkentett munkaidős foglalkoztatás, hasonló intézkedések és egészségügyi vonatkozású intézkedések finanszírozása volt. 
            
            
               (3)A Covid19-világjárvány következtében Máltán a gazdaságilag aktív népesség jelentős része továbbra sem tudja folytatni tevékenységét. Mindez az (EU) 2020/1352 végrehajtási határozat 3. cikkének a) pontjában ismertetett intézkedéssel összefüggésben Málta közkiadásainak további hirtelen és nagymértékű növekedéséhez vezetett. 
            
            
               (4)A Covid19-járvány és a Málta által a járvány megfékezése érdekében 2020-ban és 2021-ben végrehajtott rendkívüli intézkedések, valamint a járvány társadalmi-gazdasági és egészségügyi következményei drámai hatást gyakoroltak és gyakorolnak továbbra is az államháztartásra. A Bizottság 2020. őszi előrejelzése azzal számolt, hogy Málta államháztartási hiánya, illetve államadóssága 2020 végére a bruttó hazai termék (GDP) 9,4 %-a, illetve 55,2 %-a lesz. Az előrejelzés szerint 2021-ben Málta államháztartási hiánya a GDP 6,3 %-ára szűkül, míg államadóssága a GDP 60,0 %-ára emelkedik. A Bizottság 2021. téli időközi előrejelzése szerint Málta GDP-je 2021-ben várhatóan 4,5 %-kal fog nőni.
            
            
               (5)2021. március 10-én Málta további 177 185 000 EUR összegű pénzügyi támogatást kért az Uniótól annak érdekében, hogy a jövőben is kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló, 2020-ban és 2021-ben végrehajtott nemzeti erőfeszítéseit. Ez különösen a (6) preambulumbekezdésben meghatározott intézkedést érinti. 
            
            
               (6)Az (EU) 2020/1352 végrehajtási határozat 3. cikkének a) pontjában említett, „a máltai vállalkozásokról szóló törvény (a máltai törvények 463. fejezete)”/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)” és a „2020. április 13-i 389. sz. kormányzati közlemény”/„Notifikazzjoni tal-Gvern Nru 389 tat-13 ta’ April 2020” a világjárvány okozta zavarok kezelése érdekében bevezette a munkavállalókra és az önfoglalkoztatókra irányuló Covid19-bérpótlékot. A kormányzati közlemény A. mellékletében felsorolt, a válság által leginkább sújtott ágazatokban dolgozó munkavállalók 2020 márciusa és júniusa között teljes munkaidőben való foglalkoztatottság esetén havi 800 EUR bértámogatásra voltak jogosultak. A kormányzati közlemény B. mellékletben felsorolt, kevésbé érintett ágazatokban a teljes munkaidőben foglalkoztatottak havi 160 EUR-t kaphattak. Emellett a részmunkaidőben foglalkoztatottak is részesülhettek – alacsonyabb összegű – támogatásban. 2020 júliusában felülvizsgálták a két mellékletben felsorolt ágazatok listáját. A program keretében korábban támogatott, de az aktualizált A. vagy B. mellékletben nem szereplő ágazatokban teljes munkaidőben foglalkoztatott munkavállalók 600 EUR bérpótlékban részesültek. Az említett feltételeket tartalmazó programot 2020 végéig meghosszabbították. 2021 januárjától a bérpótlék nagysága az alapján kerül megállapításra, hogy mekkora csökkenés következett be a 2020 márciusa és októbere közötti hat hónapra bejelentett árbevételben a 2019 márciusa és októbere közötti hat hónap árbevételéhez képest. Amennyiben nem állnak rendelkezésre a héára vonatkozó adatok, a bérpótlékot a 2020-ban hatályos kritériumok alapján folyósítják. A tervek szerint a program 2021 végéig lesz hatályban. 2021 második felében a támogatás – a megállapított feltételek mellett – a szálláshely-szolgáltatási és vendéglátási tevékenységek vonatkozásában marad érvényben. Az egyéb támogatható tevékenységek esetében a támogatás mértéke a harmadik negyedévben 66 %-ra, az év utolsó negyedévében pedig 33 %-ra csökken. A program csak azon kedvezményezettek számára marad elérhető, akik már az eredeti program keretében is jogosultak voltak a támogatásra. A programot jelenleg a gyakorlatban a „Malta Enterprise” hajtja végre, és részletesen egy következő kormányzati közlemény fogja meghatározni. Az új szabályok szerint a program a munkaerő-felvételre is kiterjed (vagyis azon munkavállalók helyettesítésére, akik 2020 júniusa után önként megszüntették a munkaviszonyukat), mindaddig, amíg a foglalkoztatottak létszáma nem haladja meg a 2020. május végi eredeti szintet. Málta kérelmében a közkiadásoknak csak arra a részére igényelt támogatást, amely a folyamatosan foglalkoztatott munkavállalókhoz kapcsolódott, kizárva az újonnan felvett alkalmazottakkal összefüggő kiadásokat. 
            
            
               (7)Málta teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Málta megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 427 961 805 EUR-val emelkedtek. Ez hirtelen bekövetkezett és nagymértékű növekedést jelent, mivel közvetlenül kapcsolódik a csökkentett munkaidőben való foglalkoztatáshoz hasonló meglévő nemzeti foglalkoztatási intézkedés meghosszabbításához, amely a máltai vállalkozások és munkaerő jelentős hányadát érinti. Málta a megemelt összegű közkiadásból 7 144 805 EUR-t szándékozik önfinanszírozás útján rendezni.
            
            
               (8)Az (EU) 2020/672 rendelet 6. cikkének megfelelően a Bizottság konzultált a máltai hatóságokkal, és ellenőrizte a 2021. március 10-i kérelemben említett, a csökkentett munkaidős foglalkoztatáshoz hasonló intézkedéshez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (9)Következésképpen pénzügyi támogatást kell nyújtani annak érdekében, hogy Málta segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
            
            
               (10)Máltának és a Bizottságnak figyelembe kell vennie ezt a határozatot az (EU) 2020/672 rendelet 8. cikkének (2) bekezdésében előírt hitelmegállapodásban. 
            
            
               (11)E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikke alapján értesítsék a Bizottságot a potenciális állami támogatás eseteiről.
            
            
               (12)Máltának rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy milyen mértékben valósultak meg ezek a kiadások.
            
            
               (13)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Málta meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett, pénzügyi támogatás iránti kérelmeket, 
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               Az (EU) 2020/1352 végrehajtási határozat a következőképpen módosul: 
            
            
            
               1.A 2. cikk a következőképpen módosul:
            
            
               a)az (1) bekezdés helyébe a következő szöveg lép: 
            
            
               „(1) Az Unió Málta rendelkezésére bocsát legfeljebb 420 817 000 EUR összegű hitelt. A hitel maximális átlagos futamideje 15 év.”;
            
            
               b)a (4) bekezdés helyébe a következő szöveg lép: 
            
            
               „(4) Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. Minden további részletet az említett hitelmegállapodás feltételeivel összhangban kell rendelkezésre bocsátani, vagy adott esetben az utóbbihoz fűzött kiegészítés, vagy Málta és a Bizottság között létrejött módosított hitelmegállapodás hatálybalépésétől kell függővé tenni.”.
            
            
            
               2.A 3. cikk helyébe a következő szöveg lép: 
            
            
               „3. cikk
            
            
               Málta a következő intézkedéseket finanszírozhatja:
            
            
               a)a Covid19-hez kapcsolódó bérpótlék a 2020-ban és 2021-ben meghosszabbított hatályú és módosított, „a máltai vállalkozásokról szóló törvény (a máltai törvények 463. fejezete)”/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)” és a „2020. április 13-i 389. sz. kormányzati közlemény”/„Notifikazzjoni tal-Gvern Nru 389 tat-13 ta’ April 2020” szerint;
            
            
               b)a Covid19-hez kapcsolódó rokkantsági ellátás a „2020. március 25-i 331. sz. kormányzati közlemény”/„Notifikazzjoni tal-Gvern Nru 331 tal-25 ta’ Marzu 2020” szerint;
            
            
               c)a Covid19-hez kapcsolódó szülői juttatás a „2020. március 25-i 330. sz. kormányzati közlemény”/„Notifikazzjoni tal-Gvern Nru 330 tal-25 ta’ Marzu 2020” szerint;
            
            
               d)a Covid19-hez kapcsolódó egészségügyi juttatás a „2020. március 30-i 353. sz. kormányzati közlemény”/„Notifikazzjoni tal-Gvern Nru 353 tat-30 ta’ Marzu 2020” szerint.”. 
            
            
            
               3.A 4. cikk helyébe a következő szöveg lép: 
            
            
               „4. cikk
            
            
               (1)Málta 2021. március 30-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották. 
            
         
         
            
               (2)Amennyiben a 3. cikkben említett intézkedések a tervezett közkiadásokon alapulnak, és az (EU) 2020/1352 végrehajtási határozatot módosító végrehajtási határozat tárgyát képezték, Málta az említett határozat elfogadásától számított hat hónapon belül, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.”.
            
            
            
               2. cikk
            
            
               E határozatnak a Máltai Köztársaság a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A Tanács (EU) 2020/1352 végrehajtási határozata (2020. szeptember 25.) a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Máltai Köztársaságnak nyújtandó ideiglenes támogatásról (HL L 314., 2020.9.29., 42. o.).